‘দাদা ক’টা বাজে’— ক’বছর আগে এমন প্রশ্ন আকছার শোনা যেত রাস্তাঘাটে। উত্তরদাতা কবজি উল্টে ঘড়ি দেখে সময় জানাতেন।
পথচারীর সেই প্রশ্ন এখন আর বিশেষ শোনা যায় না। যদিও বা কেউ জানতে চান, উত্তরদাতা পকেট থেকে মোবাইল বার করে সময় বলেন।
কার্যত, সময় জানতে ক্রমে মোবাইলেই আস্থা বাড়ছে আমজনতার। আর সেই ধাক্কায় ঘড়ি বিক্রিতে কিছুটা হলেও টান পড়েছে কলকাতার বাজারে। যে কারণে ঘড়ি পরা, অর্থাৎ সময় নিরীক্ষণ, মোবাইল সেই প্রয়োজন মিটিয়ে দেওয়ায় কমবয়সি ছেলেমেয়েদের একটা বড় অংশ হাতঘড়ি থেকে মুখ ফিরিয়েছে বলে মত ঘড়ি ব্যবসায়ীদের একাংশের।
শহরের ঘড়ির আড়ত রাধাবাজারের এক বিক্রেতা মহম্মদ জাহির বলেন, ‘‘স্মার্টফোনের কারণে ঘড়ি বিক্রি কমেছে, এ নিয়ে কোনও সংশয় নেই। আগে শহরতলির দোকানদারেরা দু’দিন ছাড়াই বাজার থেকে ঘড়ি নিয়ে যেতেন। এখন সব মাসে আসেনও না।’’ রামানন্দ মজুমদার নামে আরেক বিক্রেতার বক্তব্য, ‘‘এক সময় কোনও সামাজিক অনুষ্ঠানে কিংবা পরীক্ষায় ভাল ফল করলে ঘড়ি উপহার দেওয়ার চল ছিল। কিন্তু মোবাইল পছন্দের তালিকায় উপরে উঠে আসায় ঘড়ির চাহিদা কমেছে।’’
পাশাপাশি, হাল ফ্যাশনের মোবাইলের প্রতি আসক্তিও ঘড়ির চাহিদা কমার অন্যতম কারণ বলে মানছেন রবীন্দ্র সরণির এক দোকানি সেবাব্রত নিয়োগী। তাঁর কথায়, ‘‘বাইরের কথা কী বলব! আমার ছেলেই তো ঘড়ির বদলে কাঠের ‘রিস্টব্যান্ড’ পরে ঘুরছে। ওর যুক্তি, মোবাইলেই যখন ঘড়ি আছে তখন ঘড়ি পরব কেন?’’
তবে সবচেয়ে বেশি মার খেয়েছে অ্যালার্ম ক্লক। ভোরে উঠতে হলে রাতে ঘুমোতে যাওয়ার আগে ‘অ্যালার্ম’ দেওয়ার রেওয়াজে একদা অভ্যস্ত হয়ে গিয়েছিলেন গৃহস্থেরা। এমনকী, কোথাও ঘুরতে যাওয়ার আগে দরকারি জিনিসপত্রের যে তালিকা তৈরি করতেন গৃহকর্তা, তাতেও ঠাঁই পেত অ্যালার্ম ক্লক। কিন্তু সে সব আর নেই। ধর্মতলার এস এন ব্যানার্জি রোডের দোকানি শ্যাম অগ্রবালের আক্ষেপ, ‘‘ক্রেতারা কালেভদ্রে অ্যালার্ম ক্লক খোঁজেন। নতুন ঘড়ি আর তুলিনি। দোকানেরগুলো বেচতে পারলে বেঁচে যাই।’’